b'\n_START_ARTICLE_\nAufbau\n_START_PARAGRAPH_\nAufbau (tysk for \xc2\xabbygge opp\xc2\xbb) er en tradisjonsrik avis som ble utgitt av tyskspr\xc3\xa5klige j\xc3\xb8der i New York i 70 \xc3\xa5r, fra 1934 til 2004. Fra februar 2005 har Aufbau blitt utgitt som m\xc3\xa5nedlig tidsskrift av forlaget J\xc3\xbcdische Medien i Z\xc3\xbcrich i Sveits, med ISSN 0004-7813. Tidsskriftet henvender seg s\xc3\xa6rlig til intellektuelle og st\xc3\xa5r for pluralistiske, humanistiske og universalistiske verdier._NEWLINE_Avisen Aufbau ble etablert som medlemsblad for German Jewish Club i New York 1. desember 1934, og utviklet seg til det viktigste informasjonsorganet for tysk-j\xc3\xb8diske flyktninger til USA. Navnet \xc2\xabAufbau\xc2\xbb viste til at det tysk-j\xc3\xb8diske livet m\xc3\xa5tte bygges opp igjen. Til avisens utgiverkollegium h\xc3\xb8rte tidvis kjente personer som Albert Einstein, Thomas Mann (ikke j\xc3\xb8disk, men j\xc3\xb8disk kone) og Stefan Zweig. Avisens mange\xc3\xa5rige sjefredakt\xc3\xb8r var Manfred George. Andre som skrev for avisen innbefattet Hannah Arendt, Max Brod, Martin Buber, Oskar Maria Graf, Heinrich Eduard Jacob, Hertha Pauli, Alfred Polgar, Curt Riess, Hans Sahl, Will Schaber, Gershom Scholem og Carl Zuckmayer.'